Diari Oficial de la Generalitat Valenciana


Sumari del DOGV 8123, del 08-09-2017 (2017/7605)

RESOLUCIÓ de 28 d'agost de 2017, del director general de Relacions amb les Corts, per la qual es publica el conveni entre el Consell General del Poder Judicial, el Ministeri de Justícia, la Comunitat Autònoma de Galícia, la Comunitat Valenciana, la Comunitat Autònoma d'Andalusia, la Comunitat de Madrid i la Universitat Nacional d'Educació a Distància (UNED) per a la realització de pràctiques externes en jutjats i tribunals.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8123

Data del DOGV
:   08-09-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/7605


Data del document
:   28-08-2017

Organisme emissor
:   Presidència de la Generalitat

Tipus de document
:   Resolució

RESOLUCIÓ de 28 d'agost de 2017, del director general de Relacions amb les Corts, per la qual es publica el conveni entre el Consell General del Poder Judicial, el Ministeri de Justícia, la Comunitat Autònoma de Galícia, la Comunitat Valenciana, la Comunitat Autònoma d'Andalusia, la Comunitat de Madrid i la Universitat Nacional d'Educació a Distància (UNED) per a la realització de pràctiques externes en jutjats i tribunals. [2017/7605]  
El Consell General del Poder Judicial, el Ministeri de Justícia, la Comunitat Autònoma de Galícia, la Comunitat Valenciana, la Comunitat Autònoma d'Andalusia, la Comunitat de Madrid i la Universitat Nacional d'Educació a Distància (UNED) han subscrit, el dia 25 d'abril de 2017, el conveni per a la realització de pràctiques externes en jutjats i tribunals, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 28 d'agost de 2017 i número 1014/2017, procedeix la publicació en el Diari Oficial de la Generalitat Valenciana del conveni esmentat, que figura com a annex d'aquesta resolució.   
  
València, 28 d'agost de 2017.- El director general de Relacions amb les Corts: Antonio Torres Salvador.  
  
  
Conveni de col·laboració entre el Consell General del Poder Judicial, el Ministeri de Justícia, la Comunitat Autònoma de Galícia, la Comunitat Valenciana, la Comunitat Autònoma d'Andalusia, la Comunitat de Madrid i la Universitat Nacional d'Educació a Distància (UNED), per a la realització de pràctiques externes en jutjats i tribunals  
  
  
Madrid, 25 d'abril de 2017  
  
Reunits  
El president del Tribunal Suprem i del Consell General del Poder Judicial, Carlos Lesmes Serrano, segons Acord (núm. 2) del Ple del Consell General del Poder Judicial, de 9 de desembre de 2013, Reial decret 979/2013, de 10 de desembre (BOE 11.12.2013). En exercici de les facultats que li atribueix l'article 585 de la Llei orgànica 6/1985, d'1 de juliol, del poder judicial, modificada per la Llei orgànica 4/2013, de 28 de juny, de reforma del Consell General del Poder Judicial.  
  
El ministre de Justícia, Rafael Catalá Polo, d'acord amb el Reial decret 417/2016, de 3 de novembre, i fent ús de les competències que li corresponen en virtut de l'article 61 de la Llei 40/2015, d'1 d'octubre, de règim jurídic del sector públic.  
El vicepresident i conseller de Presidència, Administracions Públiques i Justícia de la Xunta de Galícia, Alfonso Rueda Valenzuela, i fent ús de les competències que li corresponen en virtut de l'article 34 de la Llei 1/1983, de 22 de febrer, reguladora de la Xunta i de la seua Presidència, i el que disposa el Decret 230/2012, de 2 de desembre, pel qual és nomenat vicepresident de la Xunta de Galícia, i en el Decret 229/2012, pel qual nomenen els titulars dels departaments de la Xunta de Galícia.  
La consellera de Justícia, Administració Pública, Reformes Democràtiques i Llibertats Públiques de la Generalitat Valenciana, Gabriela Bravo Sanestanislao, nomenada per Decret 8/2015, de 29 de juny, del president de la Generalitat, i autoritzada per a aquest acte per acord del Consell de data 23 de setembre de 2016.  
El conseller de Justícia i Interior de la Junta d'Andalusia, Emilio de Llera Suárez-Bárcena, actuant en nom i representació de la Comunitat Autònoma d'Andalusia, en virtut del que disposa el Decret de la presidenta 14/2015, de 17 de juny, pel qual es designen els consellers i les conselleres de la Junta d'Andalusia, i en l'exercici de les facultats que li atribueix l'article 9 i l'article 26 de la Llei 9/2007, de 22 d'octubre, de l'Administració de la Junta d'Andalusia, i el Decret 214/2015, de 14 de juliol, pel qual s'estableix l'estructura orgànica de la Conselleria de Justícia i Interior.  
El conseller de Presidència, Justícia i Portaveu del Govern de la Comunitat de Madrid, Ángel Garrido García, actuant per delegació de la presidenta de la Comunitat de Madrid, Cristina Cifuentes Cuencas (Decret 63/2016, de 8 de novembre) en l'exercici de les competències que li confereix l'article 41.a de la Llei 1/1983, de 13 de desembre, de Govern i Administració de la Comunitat de Madrid i en aplicació del criteri 4.1 de l'Acord de 16 d'octubre de 2003, del Consell de Govern de la Comunitat de Madrid pel qual s'aproven els criteris de coordinació de l'activitat convencional de la Comunitat de Madrid.  
  
Alejandro Tiana Ferrer, en qualitat de rector de la Universitat Nacional d'Educació a Distància (d'ara endavant UNED), creada per Decret 2310/1972, de 18 d'agost (BOE 9 de setembre). Es regeix per la Llei orgànica 61/2001, de 21 de desembre, d'universitats (BOE 24 de desembre) i pels seus Estatuts, aprovats per Reial decret 1239/2011, de 8 de setembre (BOE 22). Té el seu domicili a efecte de notificacions al carrer de Bravo Murillo, núm. 38, 28255 Madrid, actua en nom i representació de la Universitat Nacional d'Educació a Distància, d'acord amb les facultats que té conferides per l'article 20.1 de la Llei 61/2001, l'article 99 dels Estatuts de la UNED i el Reial decret 527/013, de 5 de juliol, de nomenament (BOE 6 de juliol).  
  
Les parts es reconeixen mútuament plena capacitat d'actuar en la representació legal que ostenten per a subscriure el present conveni de col·laboració i, amb aquest fi,  
  
Manifesten  
Primer. L'Estat té competència exclusiva en matèria d'Administració de justícia d'acord amb l'article 149 1.5 de la Constitució Espanyola.  
Segon. El Consell General del Poder Judicial és l'òrgan de govern del mateix, segons l'article 122.2 de la Constitució Espanyola, les atribucions del qual vénen regulades en els articles 558 a 565 de la Llei orgànica 6/1985, d'1 de juliol, del Poder Judicial, segons redacció donada per la Llei orgànica 4/2013, de 28 de juny, de reforma del Consell General del Poder Judicial.  
Tercer. A més, la Llei Orgànica del Poder Judicial determina que l'Oficina Judicial és l'organització de caràcter instrumental que serveix de suport a l'activitat jurisdiccional de jutjats i tribunals, corresponent la direcció dels Serveis Comuns Processals al Cos de Lletrats de l'Administració de Justícia, funcionaris públics que constitueixen un cos superior jurídic, únic, de caràcter nacional, al servei de l'Administració de Justícia, dependent del Ministeri de Justícia i que exerceixen les seues funcions amb el caràcter d'autoritat, ostentant la direcció de l'Oficina Judicial.  
Quart. El Reial decret 2166/1994, de 4 de novembre, sobre traspàs de funcions en matèria de provisió de mitjans materials i econòmics per al funcionament de l'Administració de justícia (funcions assumides a través del Decret 394/1994, de 29 de desembre); el Reial decret 2397/1996, de 22 de novembre, sobre traspàs de funcions i Serveis en matèria de mitjans personals al servei de l'Administració de justícia (funcions assumides a través del Decret 438/1996, de 20 de desembre); i el Reial decret 233/1998, de 16 de febrer, sobre traspàs de les competències equivalents relatives a les fiscalies de Galícia i als instituts de medicina legal (funcions assumides a través del Decret 82/1998, de 5 de març), que completen el procés de transferència de mitjans en matèria de justícia a la Comunitat Autònoma de Galícia.  
  
Cinquè. El Reial decret 293/1995, de 24 de febrer, sobre traspàs de funcions de l'Administració de l'Estat a la Comunitat Valenciana, en matèria de provisió de mitjans materials i econòmics per al funcionament de l'Administració de Justícia, estableix en el seu annex, apartat B.1.a, que l'adquisició i gestió de patrimoni mobiliari, immobiliari i efectes per als òrgans judicials amb seu a la Comunitat Valenciana, correspon a l'esmentada Comunitat. A més l'apartat C.1. de l'annex del citat Reial Decret estableix que es traspassen a aquesta Comunitat els béns, drets i obligacions afectes a l'exercici de les funcions que assumeix la Comunitat Valenciana.  
Sisè. El Reial decret 142/1997, de 31 de gener, sobre traspàs de funcions de l'Administració de l'Estat a la Comunitat Autònoma d'Andalusia, en matèria de provisió de mitjans materials i econòmics per al funcionament de l'Administració de justícia estableix en el seu annex, apartat B.1.a, que l'adquisició i gestió de patrimoni mobiliari, immobiliari i efectes per als òrgans judicials amb seu a la Comunitat Autònoma d'Andalusia, correspon a l'esmentada Comunitat. A més, l'apartat C del mateix annex estableix al punt 1, que es traspassen a aquesta comunitat els béns, drets i obligacions afectes a l'exercici de les funcions que assumeix la Comunitat Autònoma d'Andalusia.  
  
Setè. El Reial decret 600/2002, d'1 de juliol, sobre traspàs de funcions de l'Administració de l'Estat a la Comunitat de Madrid, en matèria de provisió de mitjans materials i econòmics per al funcionament de l'Administració de justícia estableix en el seu annex, apartat B.1.b, que l'adquisició i gestió de patrimoni mobiliari, immobiliari i efectes per als òrgans judicials amb seu tenen a la Comunitat de Madrid, correspon a l'esmentada Comunitat. A més, l'apartat C.1 de l'annex del citat Reial Decret estableix que es traspassen a aquesta comunitat els béns, drets i obligacions afectes a l'exercici de les funcions que assumeix la Comunitat de Madrid.  
Huitè. Al seu torn el Reglament 1/2000, de 26 de juliol, dels òrgans de govern de tribunals, en l'article 4.ñ prescriu que les activitats alienes a la funció judicial en edificis judicials o en les seues dependències no podran dur-se a terme sense l'acord de la Sala de Govern, el de l'Administració a què corresponga la titularitat de l'immoble, i el de les altres administracions amb competències concurrents, si n'hi haguera.  
  
Novè. L'Estatut d'Autonomia de Galícia, aprovat per Llei orgànica 1/1981, de 6 d'abril, estableix en l'article 20.1 que en relació amb l'Administració de justícia li correspon a la Comunitat Autònoma exercir totes les facultats que les lleis orgàniques del Poder Judicial i del Consell General del Poder Judicial reconeixen o atribueixen al Govern de l'Estat. En aquesta clàusula estatutària es troba l'origen del traspàs a la Comunitat Autònoma de Galícia de les funcions que exercia l'Administració de l'Estat en matèria de provisió de mitjans materials i econòmics per al funcionament de l'Administració de justícia.  
  
Deu. L'article 49.1.36 de l'Estatut d'Autonomia de la Comunitat Valenciana, estableix que correspon a la Generalitat la competència exclusiva, en relació amb l'Administració de justícia, sense perjuí del que disposa la legislació de desplegament de l'article149.1.5 de la Constitució.  
Així mateix, article 19 del Decret 103/2015, de 7 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, disposa que la Conselleria de Justícia, Administració Pública, Reformes Democràtiques i Llibertats Públiques exercirà, entre altres, les competències en matèria de justícia. Entre les dites competències es troben les relatives a la direcció, impuls i coordinació de la provisió dels mitjans necessaris, personals i materials, per al funcionament de l'Administració de justícia, la coordinació i planificació general de les competències atribuïdes a la Comunitat Autònoma en relació amb tribunals, jutjats i fiscalies.  
  
Onze. L'article 80 de l'Estatut d'Autonomia per a Andalusia estableix que, en relació amb l'Administració de justícia, correspon a la Comunitat Autònoma exercir les facultats que la Llei Orgànica del Poder Judicial li reconeix i quantes competències executives li atribueix el títol V de l'Estatut d'Autonomia per a Andalusia i la legislació estatal. Així mateix, l'article 1.a del Decret 241/2015, de 14 de juliol, pel qual s'estableix l'estructura orgànica de la Conselleria de Justícia i Interior disposa que competeix a aquesta les competències en matèria d'Administració de Justícia arreplegades en el capítol III del títol V de l'Estatut d'Autonomia per a Andalusia. Entre les competències esmentades es troben les relatives a la direcció, impuls i coordinació de la provisió dels mitjans necessaris, personals i materials per al funcionament de l'Administració de justícia a Andalusia, la coordinació i planificació general de les competències atribuïdes a la Comunitat Autònoma en relació amb tribunals, jutjats i fiscalies.  
Dotze. L'article 49.1 de l'Estatut d'Autonomia de la Comunitat de Madrid estableix que, en relació amb l'Administració de justícia, correspon a la Comunitat Autònoma exercir les facultats que la Llei Orgànica del Poder Judicial reconega o atribuïsca al Govern de la Nació i quantes competències li atribueix el títol IV de l'Estatut d'Autonomia esmentat. Així mateix, d'acord amb el Decret 25/2015, de 26 de juny, de la presidenta de la Comunitat de Madrid, i al Decret 192/2015, de 4 d'agost, del Consell de Govern, correspon a la Conselleria de Presidència, Justícia i càrrec de portaveu del Govern, l'exercici de les competències en matèria d'Administració de justícia, entre elles la direcció, gestió i inspecció en matèria de provisió de mitjans materials, econòmics i personals per al funcionament de l'Administració de justícia.  
  
Tretze. Un dels fins de la UNED és el de la preparació acadèmica i professional dels distints àmbits i disciplines dels seus estudiants i per a complir aquest objectiu, resulta d'interès l'organització de pràctiques externes que completen els coneixements adquirits en les aules.  
  
Catorze. Amb data 24 de novembre de 2014 es va subscriure un conveni de col·laboració entre el Consell General del Poder Judicial, el Ministeri de Justícia i la Universitat Nacional d'Educació a Distància, per a la realització de pràctiques externes en jutjats i tribunals, l'àmbit d'aplicació del qual s'estableix per a les comunitats autònomes que no han assumit el traspàs de mitjans personals i materials al servei de l'Administració de justícia, els efectes del qual s'estableixen amb una durada d'un any natural i que ha sigut prorrogat per addenda subscrita amb data 23 d'octubre de 2015.  
En el seu clausulat es contempla que s'hi podran adherir aquelles comunitats autònomes amb traspassos en mitjans personals i materials al servei de l'Administració de justícia que estiguen interessades a acollir-se a la possibilitat de col·laboració i que així ho sol·liciten, a través del corresponent protocol d'adhesió que figura com a annex II al conveni.  
Basant-se en l'anterior es van subscriure els protocols d'adhesió de la Comunitat Autònoma de Galícia, Comunitat Valenciana i Comunitat Autònoma d'Andalusia, el 18 de novembre de 2015 i el 12 i 15 de gener de 2016, respectivament. A més la Comunitat de Madrid ha mostrat el seu interès a acollir-se a la possibilitat de col·laboració establida en el conveni subscrit el 24 de novembre de 2014.  
Quinze. Les institucions firmants manifesten la seua més àmplia coincidència en diversos fins d'interès comú, sent-ne un el de la formació integral d'alumnat universitari, a través d'una formació que combine la teoria i la pràctica.  
Setze. El Reial decret 592/2014, d'11 de juliol, pel qual es regulen les pràctiques acadèmiques externes dels estudiants universitaris, desenrotlla aspectes com ara els objectius de les pràctiques, les entitats col·laboradores i els destinataris, requisits, tutories i continguts dels convenis de cooperació educativa. A més, la dita regulació ha de promoure la incorporació d'estudiants en pràctiques en l'àmbit de les administracions públiques, impulsant l'ocupabilitat dels futurs professionals, fomentant la seua capacitat d'emprenedoria, creativitat i innovació i donant resposta al compromís amb la transformació econòmica basada en la societat del coneixement.  
Dèsset. El present conveni s'ajusta al model de Conveni Pràcticum aprovat per la Comissió Permanent del Consell General del Poder Judicial.  
Dihuit. És desig de les institucions firmants l'organització de pràctiques externes en jutjats i tribunals en la forma que es detalla en la part dispositiva d'aquest conveni, per considerar que aquesta activitat pot resultar de gran interès per a la formació de professionals que en un futur pogueren col·laborar o donar servei a l'Administració de justícia, la qual cosa redundarà en una major qualitat d'aquella.  
Per tot això, les parts firmants del conveni subscrit amb data 24 de novembre de 2014, les comunitats autònomes adherides a aquell i la Comunitat de Madrid, motivats pels bons resultats obtinguts en la realització de pràctiques externes en jutjats i tribunals pels estudiants, de titulacions relacionades amb els professionals de l'Administració de justícia, matriculats en l'assignatura de pràctiques acadèmiques d'estudis oficials que imparteix la UNED, consideren que ha de subscriure's un nou conveni de col·laboració que substituïsca el vigent en l'actualitat i el fi del qual és la formació de professionals, que en un futur pogueren col·laborar o donar servei a l'Administració de justícia, la qual cosa redundarà en una major qualitat d'aquesta i en la prestació d'un millor servei a la ciutadania.  
La col·laboració esmentada es concreta en el fet que l'alumnat que cursa estudis en la UNED puga realitzar pràctiques externes en jutjats i tribunals de les comunitats autònomes d'Andalusia, Castella-la Manxa, Castella i Lleó, Extremadura, Galícia, Illes Balears, Madrid, Regió de Múrcia i Comunitat Valenciana, de conformitat amb les següents,  
  
  
CLÀUSULES  
  
Primera. Objecte i compromisos de les parts  
Constitueix l'objecte del present conveni la realització de pràctiques externes curriculars i extracurriculars (d'ara en avant, pràctiques externes) per l'alumnat matriculat en l'assignatura de pràctiques acadèmiques, d'estudis oficials de grau i/o màster que imparteix la UNED i sempre de titulacions relacionades amb professionals de l'Administració de justícia, en els jutjats i tribunals de la comunitats autònomes d'Andalusia, Castella i Lleó, Castella-la Manxa, Extremadura, Galícia, Illes Balears, Madrid, Regió de Múrcia i València.  
La Vicepresidència i Conselleria de Presidència, Administracions Públiques i Justícia de la Xunta de Galícia es compromet a permetre la realització de les pràctiques externes objecte del present conveni, així com a facilitar l'accés de l'alumnat a les seus dels jutjats i tribunals.  
  
La Conselleria de Justícia, Administració Pública, Reformes Democràtiques i Llibertats Públiques de la Generalitat Valenciana es compromet a permetre la realització de les pràctiques externes objecte del present conveni, així com a facilitar l'accés de l'alumnat a les seus dels jutjats i tribunals.  
La Conselleria de Justícia i Interior de la Junta d'Andalusia es compromet a permetre la realització de les pràctiques externes objecte del present conveni, així com a facilitar l'accés de l'alumnat a les seus dels jutjats i tribunals.  
La Conselleria de Presidència, Justícia i Càrrec de portaveu del Govern de la Comunitat de Madrid es compromet a permetre la realització de les pràctiques externes objecte del present conveni, així com a facilitar l'accés de l'alumnat a les seus dels jutjats i tribunals.  
La UNED es compromet que la persona o persones que exercisquen la tutoria de les pràctiques en l'òrgan judicial puguen gaudir dels següents drets, en el marc de la normativa pròpia de la UNED que s'aplique:  
a) Reconeixement de la seua activitat col·laboradora per mitjà de document acreditatiu expedit per la UNED que certifique la seua activitat com a tutor/a d'estudiants en pràctiques.  
b) Ser informada sobre la normativa que regula les pràctiques externes així com del projecte formatiu i de les condicions del seu desenvolupament.  
c) Tenir accés a la Universitat per a obtindre la informació i el suport necessaris en el compliment dels fins propis de la seua funció.  
d) Gaudir dels mateixos avantatges que el personal de la Universitat pel que fa a l'accés a biblioteques, instal·lacions esportives o activitats culturals, entre altres.  
La col·laboració que presten el Consejo General del Poder Judicial, el Ministeri de Justícia i les comunitats autònomes de Galícia, València, Andalusia i Madrid, estarà sempre supeditada a les necessitats i disponibilitat del jutjat o tribunal on es realitzen les pràctiques externes, per la qual cosa sorgida tal necessitat o falta de disponibilitat, si és el cas, el conveni quedarà suspès, mentre persistisquen aquestes situacions o, si és el cas, extingit sense que siga necessària denúncia prèvia en aquest sentit, i sense dret a cap reclamació per part de la UNED o concessió d'indemnització o compensació a favor seu.  
  
Segona. Clàusula d'adhesió d'altres comunitats autònomes  
Al present conveni podran adherir-se altres comunitats autònomes amb traspassos en mitjans personals i materials al servei de l'Administració de justícia que estiguen interessades a acollir-se a la possibilitat de col·laboració i que així ho sol·liciten.  
A aquests efectes, la comunitat autònoma corresponent s'adherirà a través del protocol que figura com a annex II.  
  
Tercera. Condicions i requisits generals de les pràctiques  
Les pràctiques externes s'ajustaran en tot cas a la normativa vigent, i en especial al que estableix el Reial decret 592/2014, d'11 de juliol, pel qual es regulen les pràctiques acadèmiques externes dels estudiants universitaris.  
Les condicions i requisits específics de la formació arreplegada en l'objecte del conveni es detallaran en els corresponents annexos de titulació que s'incorporaran al conveni una vegada consensuats per la comissió de seguiment i control d'aquest, i firmats per les parts.  
  
S'estableixen dues modalitats de pràctiques externes que poden ser concurrents:  
a) Pràctiques curriculars. Són les pràctiques que tenen el seu origen en els diversos plans d'estudis, que són obligatòries per a obtindre la titulació requerida.  
b) Pràctiques extracurriculars. Són aquelles que els estudiants realitzen amb caràcter voluntari, durant el seu període de formació i que, inclús tenint els mateixos fins, no estan incloses en els plans d'estudis sense perjuí de la seua menció posterior en el Suplement Europeu al Títol.  
L'alumnat serà proposat per la persona que exercisca la direcció de les pràctiques externes de la UNED.  
Les pràctiques externes de l'alumnat s'ajustaran a les necessitats organitzatives establides per la persona o persones que exerceix la seua tutoria on es realitzen aquelles, de tal manera que no s'entorpisca l'exercici normal de les seues funcions.  
L'accés de l'alumnat a les actuacions judicials, es produirà en la mesura que ho permeta la situació del procediment, la seua declaració o no de secret i quedant salvaguardat el deure de reserva o sigil i preservada, en tot cas, la identitat de les persones implicades o parts.  
  
Les pràctiques externes tindran la durada que determine la UNED, realitzant-se en horari de matí en els jutjats o tribunals, en ambdós casos a establir per la persona responsable d'aquelles en funció del millor funcionament de l'òrgan jurisdiccional.  
En els supòsits de faltes reiterades de puntualitat, assistència, incorrecte comportament de l'alumnat o pertorbació del funcionament normal del jutjat o tribunal, on es realitzen les pràctiques externes, el Consell General del Poder Judicial, el Ministeri de Justícia, les comunitats autònomes de Galícia, València, Andalusia i Madrid i o els jutjats i tribunals afectats, podran suspendre de forma immediata i cautelar les pràctiques esmentades, posant-ho de la UNED, perquè adopte les mesures que considere oportunes.  
El Consell General del Poder Judicial, el Ministeri de Justícia i les comunitats autònomes de Galícia, València, Andalusia i Madrid queden eximits de qualsevol responsabilitat respecte a l'alumnat del curs, les pràctiques externes de les quals són de caràcter estrictament acadèmic. En cap cas, s'entendrà que entre les parts s'estableixen relacions contractuals de classe mercantil, civil o laboral, ni el seu contingut podrà donar lloc a la substitució de la prestació laboral pròpia de llocs de treball cobrint així necessitats ordinàries de l'Administració de justícia en detriment de personal públic a què li correspondria ocupar les places que tingueren atribuïdes l'exercici d'aqueixes funcions, en compte de rebre una adequada formació pràctica, tot això al no concórrer els requisits que exigeixen les lleis. Com a conseqüència d'això, el Consell General del Poder Judicial, el Ministeri de Justícia i les comunitats autònomes de Galícia, València, Andalusia i Madrid no estan obligats a realitzar cap contraprestació econòmica.  
  
Quarta. Cobertura de riscos  
La contingència d'accidents patits o que ocasione l'alumnat durant la realització de les pràctiques externes a què es refereix el present conveni serà assumida, exclusivament, per l'assegurança escolar i la UNED.  
La Universitat estarà obligada a subscriure una pòlissa d'assegurances per a cobrir els danys de qualsevol tipus que poguera ocasionar l'alumnat participant en les pràctiques externes, així com aquells que aquell poguera patir en cas d'accident, en els casos en què no ho assumisca l'assegurança escolar, durant tot el període de durada.  
  
Cinquena. Condicions específiques de les pràctiques externes  
L'alumnat estarà obligat a:  
- Complir els horaris i seguir les normes fixades pel jutjat o tribunal on es realitzen les pràctiques externes.  
- Adoptar una actitud activa en les tasques que se li encomanen, inherents a les línies de formació per a les quals han sigut seleccionats/des.  
- Mantindre contacte amb la persona o persones que exerceixen la tutoria i amb la persona que exerceix la direcció de les pràctiques externes, si es designen, en la forma en què s'establisca.  
- Complir les normes de prevenció de riscos laborals.  
?Mantindre el deure de secret i confidencialitat en matèria de mitjans, processos o d'aquelles actuacions judicials o administratives de què pogueren tindre coneixement per raó de les pràctiques externes realitzades durant la seua estada en el jutjat o tribunal on es realitzen, inclusivament una vegada finalitzades aquestes, per a la qual cosa haurà de subscriure l'annex I del present conveni.  
- En el cas que estiga establit entregar la memòria final en el termini previst a la persona que exercisca la tutoria acadèmica, a fi de poder superar les pràctiques externes curriculars i la corresponent menció favorable en les pràctiques externes extracurriculars.  
Els/les estudiants que realitzen les pràctiques no duran a terme cap de les funcions atribuïdes en els articles 476, 477 i 478 de la Llei Orgànica del Poder Judicial als cossos generals al servei de l'Administració de justícia.  
L'alumnat té dret a:  
- Desenvolupar l'activitat en què consistisquen les pràctiques i en l'horari estipulat.  
- Obtindre una certificació final del desenvolupament de la seua activitat i del nivell d'aprofitament aconseguit.  
- Obtindre permís per a acudir a les convocatòries d'avaluació que li afecten.  
El jutjat o tribunal on es realitzen les pràctiques externes, nomenarà a la persona o persones que n'exercirà la tutoria, que podrà recaure en magistrat/da, jutge/essa o lletrat/da de l'Administració de justícia.  
  
La persona designada per a realitzar la tutoria ha d'obtindre la declaració de compatibilitat amb caràcter previ a l'exercici de l'activitat. La missió d'aquestes persones serà:  
- Fixar el pla de treball de l'alumnat.  
- Orientar-lo en els seus dubtes i dificultats.  
- Avaluar l'activitat de l'alumnat per mitjà d'un informe.  
Es podrà establir una tutoria mixta exercida per jutge/essa o magistrat/da i lletrat/da de l'Administració de justícia.  
L'alumnat que finalitze el període establit de pràctiques externes, rebrà un certificat expedit pel jutjat o tribunal, on consten les hores realitzades, la naturalesa de les activitats dutes a terme i el nivell aconseguit segons la persona o persones que n'exercisquen la tutoria.  
  
La UNED emetrà un document acreditatiu a la persona o persones que exercisca la tutoria que ho sol·liciten, per la col·laboració prestada en el programa de pràctiques externes.  
  
Sisena. Protecció de dades  
Tots els afectats pel present conveni esdevindran obligats per les disposicions i exigències de la normativa reguladora de la protecció de dades de caràcter personal. En concret per la Llei orgànica 15/1999, de 13 de desembre, de protecció de dades de caràcter personal i resta de normativa de desplegament.  
  
Setena. Finançament  
El present conveni no comporta obligacions financeres o contraprestació econòmica per a cap de les parts.  
  
Huitena. Difusió  
La UNED es compromet a destacar en la seua memòria anual i en quantes accions realitze per a difusió de les activitats objecte d'aquest conveni, la col·laboració prestada pel Consell General del Poder Judicial, el Ministeri de Justícia, les comunitats autònomes de Galícia, València, Andalusia i Madrid i els tribunals i jutjats afectats.  
Les parts firmants del conveni manifesten el seu consentiment perquè les dades personals que consten en aquest conveni, així com la resta de les especificacions contingudes en aquest, puguen ser publicades en el Portal de transparència i Govern obert.  
La difusió, publicitat i registre del conveni s'ajustarà a la normativa que siga aplicable en cada una de les comunitats autònomes firmants.  
  
  
  
Novena. Comissió de seguiment i control  
Per a l'adequat seguiment, coordinació, control i interpretació del que estableix el present conveni, es crea una comissió de seguiment paritària integrada per dos membres designats per cada una de les institucions firmants. Un dels membres de la representació del Ministeri de Justícia serà designat per la Delegació del Govern en les comunitats autònomes de Galícia, Comunitat Valenciana, Andalusia i Comunitat de Madrid, en règim de rotació anual, que representaran la resta. L'ordre de representació rotatòria es realitzarà per l'orde establit en aquest paràgraf.  
La comissió es reunirà almenys una vegada a l'any i quan ho determinen les parts, remetent-se les actes de les sessions fetes a les parts firmants del present conveni.  
En el si de la comissió de seguiment es valorarà la incorporació de nous annexos de titulació, d'entre els impartits per la UNED en desplegament del Pla Bolonya i segons el que estableix l'objecte del conveni, que una vegada consensuats per la comissió i firmats per les parts, s'incorporaran al conveni.  
A més, en cas d'adhesió d'altres comunitats autònomes, segons el que estableix la clàusula segona del conveni, la comissió de seguiment, per consens, determinarà el procediment de participació dels seus representants en l'esmentada comissió.  
La comissió es regirà, quant al seu funcionament, periodicitat de les reunions i vinculació dels seus acords, pel que disposa el capítol II del títol Preliminar de la Llei 40/2015, d'1 d'octubre, de règim jurídic del sector públic, que regula el funcionament dels òrgans col·legiats, havent de remetre una còpia de les actes corresponents a les reunions fetes a les parts firmants del present conveni.   
  
  
Deu. Efectes del conveni  
El present conveni de col·laboració tindrà efectes de dos anys naturals a partir del dia de la firma, i serà prorrogable al seu terme mitjançant un acord exprés per igual període, que haurà de formalitzar-se amb un mes d'antelació a l'expiració del conveni.  
Així mateix, qualsevol de les parts firmants podrà fer-ne la denúncia expressa amb un termini mínim de tres mesos a la data en què es pretenga la seua expiració.  
  
Onze. Causes de resolució  
El present conveni s'entendrà resolt per alguna de les causes següents:  
a) El transcurs del termini de vigència del conveni sense haver-se'n acordat la pròrroga.  
b) L'acord unànime de tots els firmants.  
c) L'incompliment de les obligacions i compromisos assumits per part d'algun dels firmants.  
En aquest cas, qualsevol de les parts podrà notificar a la part incomplidora un requeriment perquè complisca en un determinat termini amb les obligacions o compromisos que es consideren incomplits. Aquest requeriment serà comunicat al responsable del mecanisme de seguiment, vigilància i control de l'execució del conveni i a les altres parts firmants.  
Si transcorregut el termini indicat en el requeriment persistira l'incompliment, la part que ho va dirigir notificarà a les parts firmants la concurrència de la causa de resolució i s'entendrà resolt el conveni. La resolució del conveni per aquesta causa podrà comportar la indemnització dels perjuís causats, si així s'haguera previst.  
d) Per decisió judicial declaratòria de la nul·litat del conveni.  
e) Per qualsevol altra causa diferent de les anteriors prevista en el conveni o en altres lleis.  
Des de la data de l'acord de resolució del conveni o de la notificació de la voluntat d'extinció, en els termes de la present clàusula, la col·laboració es mantindrà, en tot cas, i continuaran fins a la seua finalització les activitats de pràctiques iniciades amb anterioritat a la data de referència, sempre condicionat al que estableix l'últim paràgraf de la clàusula primera del present conveni.  
  
Dotze. Naturalesa del conveni de col·laboració i resolució de controvèrsies  
El present conveni de col·laboració té naturalesa administrativa, quedant exclòs de l'àmbit d'aplicació del Reial decret legislatiu 3/2011, de 14 de novembre, pel qual s'aprova el text refós de la Llei de contractes del sector públic a l'empara d'allò que s'ha disposat en l'article 4.1.C. No obstant això, els principis del text esmentat sí que seran aplicables per a resoldre els dubtes i llacunes que puguen plantejar-se i no es resolgueren per la comissió de seguiment a què es refereix la clàusula vuitena, com estableix l'article 4.2 del mateix text legal.  
Al tindre naturalesa administrativa, l'ordre jurisdiccional contenciós administratiu serà el competent per a resoldre les qüestions litigioses que pogueren suscitar-se entre les parts, tot això de conformitat amb el que disposen els articles 1 i 2 de la Llei 29/1998, de 13 de juliol, reguladora de la jurisdicció citada.  
  
I, de conformitat amb tot el que s'ha dit adés, en l'exercici de les facultats que legalment corresponen a cada un dels firmants, obligant amb això les Institucions que representen, subscriuen el present conveni per septuplicat exemplar al lloc i en la data assenyalats al principi.  
  
  
El president del Tribunal Suprem i del Consell General del Poder Judicial: Carlos Lesmes Serrano.  
El ministre de Justícia: Rafael Catalá Polo.  
El vicepresident i conseller de Presidència, Administracions Públiques i Justícia de la Xunta de Galícia: Alfonso Rueda Valenzuela.  
La consellera de Justícia, Administracions Públiques, Reformes Democràtiques i Llibertats Públiques de la Generalitat Valenciana: Gabriela Bravo Sanestanislao.  
El conseller de Justícia i Interior de la Junta d'Andalusia: Emilio de Llera Suárez-Bárcena.  
El conseller de Presidència, Justícia i portaveu del Gobern de la Comunitat de Madrid, p. d. f. (D 63/2016, de 8 de novembre, de la presidenta de la Comunitat de Madrid): Ángel Garrido García.  
El rector de la Universitat Nacional d'Educació a Distància: Alejandro Tiana Ferrer.  
ANNEX II  
  
Protocol d'adhesió i acceptació de la Comunitat Autònoma de????. conveni de col·laboració entre el Consell General del Poder Judicial, el Ministeri de Justícia, la Comunitat Autònoma de Galícia, la Comunitat Valenciana, la Comunitat Autònoma d'Andalusia, la Comunitat de Madrid i la Universitat Nacional d'Educació a Distància (UNED), per a la realització de pràctiques externes en jutjats i tribunals.  
  
  
El/la Sr/Sra. (nom i càrrec)?.-?....-............................. en representació de la Comunitat Autònoma (corresponent) ??????...............................-.  
  
DECLARA:  
  
Que (l'òrgan competent) de la (comunitat autònoma?..) ha acordat, amb data...........-?- sol·licitar l'adhesió al conveni de col·laboració entre el Consell General del Poder Judicial, el Ministeri de Justícia la Comunitat Autònoma de Galícia, la Comunitat Valenciana, la Comunitat Autònoma d'Andalusia, la Comunitat de Madrid i la Universitat Nacional d'Educació a Distància (UNED), per a la realització de pràctiques externes en jutjats i tribunals, subscrit amb?- (data)  
  
  
EXPRESSA:  
  
La voluntat de (la Comunitat Autònoma)?.-??????., la representació de la qual ostenta, d'adherir-se expressament a totes i cada una de les clàusules del conveni de col·laboració mencionat, assumint les obligacions que se'n deriven i amb subjecció a totes les seues clàusules.  
  
(Lloc i data)  
  
(Antefirma i firma).  
  
  
Atenent a la sol·licitud plantejada i en considerar-se que la proposta s'ajusta íntegrament a l'objecte del conveni,  
  
LES PARTS ACORDEN:  
  
De conformitat amb el procediment establit en la clàusula segona del conveni de col·laboració subscrit (data) entre el Consell General del Poder Judicial, el Ministeri de Justícia i la Universitat Nacional d'Educació a Distància (UNED), per a la realització de pràctiques externes en jutjats i tribunals, donar la conformitat a l'adhesió sol·licitada per (denominació de la Comunitat Autònoma)  
  
(Lloc i data)  
  
El president del Tribunal Suprem i del Consell General del Poder Judicial: Carlos Lesmes Serrano.  
El ministre de Justícia: Rafael Catalá Polo.  
El vicepresident i conseller de Presidència, Administracions Públiques i Justícia de la Xunta de Galícia: Alfonso Rueda Valenzuela.  
La consellera de Justícia, Administracions Públiques, Reformes Democràtiques i Llibertats Públiques de la Generalitat Valenciana: Gabriela Bravo Sanestanislao.  
El conseller de Justícia i Interior de la Junta d'Andalusia: Emilio de Llera Suárez-Bárcena.  
El conseller de Presidència, Justícia i portaveu del Gobern de la Comunitat de Madrid, p. d. f. (D 63/2016, de 8 de novembre, de la presidenta de la Comunitat de Madrid): Ángel Garrido García.  
El rector de la Universitat Nacional d'Educació a Distància: Alejandro Tiana Ferrer.